钦定古今图书集成/明伦汇编/氏族典/第121卷 > 陈烈
## 钦定古今图书集成/明伦汇编/氏族典/第121卷 > 陈烈

按《宋史陈烈传》：“烈字季慈，福州候官人。性介僻，笃于
孝友，居亲丧，勺饮不入于口五日，自壮及老，奉事如
生。学行端饬，动遵古礼，里中人敬之，冠昏丧祭，请而
后行。尝以乡荐试京师，不利，即罢举。仁宗屡诏之，不
起。人问其故，应曰：‘吾学未成也’。公卿大夫、郡守乡老
交章称其贤。嘉祐中，以为本州教授。欧阳修又言之”，
召为国子直讲，皆不拜。已而福建提刑王陶言其为
妻林氏所讼，因诋烈贪诈，乞夺所受恩。司马光为谏
官，率同列争曰：“臣等每患士无名检，故举烈以厉风
俗。烈平生操守，出于诚实，虽有迂阔，不合中道，犹为
守节之士，当保而全之。若夫妇不相谐，则听其离绝，
毋使节行之士为横辱所挫。”陶说遂不行。元祐初，部
使者申荐之，诏从其尚，以宣德郎致仕。明年，复教授
本州。在职不受廪俸，乡里问遗，丝毫无所受，家租有
馀，则推以济贫乏。卒，年七十六。